ועדת הכלכלה, כנסת 17, פרוטוקול מספר 722, 2008-11-24 12:00

דוד טל: אני מתכבד לפתוח את ישיבת ועדת הכלכלה.

דוד טל: חבר הכנסת ישראל חסון הסמיך אותי ולכן אני רוצה לפתוח את ישיבת הוועדה.

דוד טל: רבותי חברי הכנסת, בהתאם להוראות סעיף 10א לתקנון הכנסת, המליצה ועדת הכנסת בפני ועדת הכלכלה לבחור בחבר הכנסת רוברט אילטוב לכהן כיושב ראש הוועדה במקום חבר הכנסת ישראל חסון.

דוד טל: אם יש התייחסויות אני אשמח לשמוע.

גדעון סער: אני רוצה לברך את ידידנו יושב ראש סיעת ישראל ביתנו, שמשתלט על כל התפקידים הפרלמנטאריים האפשריים.

גדעון סער: את התקדים של להיות יו"ר סיעה ויושב ראש ועדה במקביל, ביצעתי במהלך הקדנציה.

גדעון סער: כבן לעדה הבוכרית המפוארת, רוברט אילטוב הולך באותה דרך.

גדעון סער: אני רוצה לברך אותו, הוא ראוי לזה, הוא מוכשר, הוא הגיע להישגים מאוד יפים בקדנציה ראשונה בכנסת.

גדעון סער: בעזרת השם, אנחנו מקווים שהוא ישרת איתנו בכנסת ובממשלה הבאה.

אמנון כהן: אדוני היושב ראש, אני רוצה לברך את יושב ראש הוועדה הקודם, ישראל חסון, שעשה קדנציה ארוכה והעביר הרבה מאוד חוקים.

אמנון כהן: אמנם הוא לא ישב הרבה זמן אבל כל אחד בדרך שלו.

אמנון כהן: אני מאחל לו הצלחה, שיתברג יפה בקדימה בעשירייה הפותחת.

אמנון כהן: כמובן אני מברך את ידידי, חבר הכנסת רוברט אילטוב, יושב ראש ישראל ביתנו.

אמנון כהן: באמת אנחנו הולכים יחד כברת דרך.

אמנון כהן: עשינו ביחד כמה הצעות חוק.

אמנון כהן: אני גם מתחבר למה שאמר חבר הכנסת גדעון סער, יו"ר סיעת הליכוד, שאני מקווה לראות את כל מי שיושב כאן בכנסת הבאה ובממשלה הבאה, בעזרת השם, ביחד.

דוד רותם: בשם הסיעה אני רוצה לברך את יושב ראש הסיעה.

דוד רותם: אני חייב לומר שהוא הולך בצעדים בטוחים.

דוד רותם: אם גדעון עשה את זה ואנחנו יודעים לאן גדעון הגיע יש תקווה שגם רוברט יגיע - - -

דוד טל: שבקדנציה הבאה רוברט יהיה גם שר המשפטים.

רוברט אילטוב: לא רוצה, שר המשפטים זה מסוכן.

אורי מקלב: בשעתיים שהיינו איתו קודם ראינו שהוא מנהל טוב ואין לי ספק שתהיה הצלחה.

אורי מקלב: אני חושב שפרק הזמן הקצר הזה ייתן לו ניסיון לכנסת הבאה.

גדעון סער: בכנסת הבאה הוא יהיה בממשלה.

דוד טל: אני רוצה להצטרף לכל המברכים ולכל הברכות שנאמרו כאן.

דוד טל: אני חושב שרוברט יוכל למלא את התפקיד הזה בצורה יפה מאוד.

דוד טל: אני מניח שהוא יעשה את זה בצורה ממלכתית, כפי שהוא עשה בישיבה או שתיים בהן הייתי איתו.

דוד טל: אני מקווה שהוא ילך לאורך הדרך הזאת.

דוד טל: אנחנו נעשה הצבעה ולאחר מכן רוברט יאמר את דברו.

דוד טל: מי בעד החילופים ירים את ידו?

דוד טל: הצבעה בעד – רוב נגד – אין נמנעים אין

דוד טל: פה אחד.

לאה ורון: חבר הכנסת רותם החליף את חבר הכנסת חסון, חבר הכנסת גדעון סער החליף את חבר הכנסת כחלון.

דוד טל: תודה רבה, אדוני היושב ראש, רוברט אילטוב, בבקשה.

רוברט אילטוב: אני רוצה להודות לכל החברים על התמיכה ועל המילים החמות.

רוברט אילטוב: באמת בשנתיים וחצי האחרונות עשינו הרבה עבודה והרבה חקיקה, גם בתחום הכלכלי.

רוברט אילטוב: אני מקווה מאוד שבחודשיים וחצי או שלושה שבהם אכהן כיו"ר ועדה אני מקווה לבצע את המטלות שיוטלו עלי פה.

רוברט אילטוב: כנראה נצטרך לעשות אותן מהר וענייני כי אין הרבה זמן ויש הרבה נושאים על סדר היום.

רוברט אילטוב: כבר היום ישבתי עם יושב הראש היוצא, ישראל חסון, וראיתי כמה חומר וכמה נתונים צריך לעבד.

רוברט אילטוב: יחד עם זאת, יש לנו בחירות וגם שם צריך להתמקד.

רוברט אילטוב: אני מקווה שכמו שעשינו עד כה, נבצע טוב גם את התפקידים האלה.

רוברט אילטוב: באותה הזדמנות, אני רוצה להודות במיוחד לישראל חסון על איך שהוא ביצע את העבודה וחבל שהוא הלך לכיוון אחר.

רוברט אילטוב: אני חושב שהוא חבר כנסת מוכשר וטוב.

רוברט אילטוב: הדרך שבה הוא העביר את הוועדה היתה מאוד ג'נטלמנית ומאוד יפה.

רוברט אילטוב: על כך אני רוצה להודות לו במיוחד.

רוברט אילטוב: כמובן לכל מי שבא לחזק אותי, שוב תודה רבה.

רוברט אילטוב: את המשנה בהזדמנות אחרת.

דוד טל: אני רק רוצה לומר לך שיש לך פה את היועצת המשפטית שמלווה את הוועדה הזאת בשום שכל ויש לה עצות טובות.

דוד טל: אתה לא חייב לקבל כל עצה שלה, אבל אם תקבל את העצה שלה אני מניח שבכל אשר תלך תזכה ותצליח.

דוד טל: כן יש לך את מנהלת הוועדה הבלתי נלאית ואת עידית.

דוד טל: שיהיה לכולם בהצלחה.

דוד טל: תודה רבה, הישיבה נעולה.